Beeste geslag ná veediewe op Vrystaatse plaas toeslaan(Argieffoto) ŉ Vrystaatse boer het met die hulp van die polisie kilometers ver spoor gesny nadat 70 beeste Vrydag op ŉ plaas naby Odendaalsrus gesteel is. Die beeste was in ŉ kraal op die plaas Ontevrede, toe die boer omstreeks 06:00 gister agtergekom het die diere is gesteel, sê kapt. Stephen Thakeng, polisiewoordvoerder. Nadat ŉ saak van veediefstal by die polisie aanhangig gemaak is, het die boer en AO Coen de Beer, verbonde aan die Lejweleputswa-eenheid vir veediefstal en bedreigde spesies, die spore sowat agt kilometer ver vanaf die misdaadtoneel gevolg en op die beeste afgekom. Die boer het die beeste as sy diere geïdentifiseer. Altesame 64 beeste is lewend gevind, terwyl ses diere reeds geslag is. Daar was niemand by die beeste nie en die polisie het ŉ soektog na die veediewe van stapel gestuur.